Μέχρι και τζακούζι εντόπισαν σε κελί των φυλακών Κορυδαλλού οι σωφρονιστικοί υπάλληλοι σύμφωνα με τα όσα δήλωσε η γ.γ. Αντεγκληματικής Πολιτικής Σοφία Νικολάου.

Η γ.γ. Αντεγκληματικής Πολιτικής ανέφερε πως επί διακυβέρνησης ΣΥΡΙΖΑ τα κελιά των φυλακών δεν έκλειναν ποτέ το βράδυ, με αποτέλεσμα οι κρατούμενοι να πηγαίνουν από το ένα κελί στο άλλο, να παίζουν χαρτιά, ακόμα και να κάνουν πάρτι.

Η κα Νικολάου δήλωσε στον ΣΚΑΪ 100,3 ότι το τζακούζι ξηλώθηκε και από τον Αύγουστο τα κελιά το βράδυ κλειδώνουν κανονικά.

Πέρυσι το in.gr είχε αποκαλύψει ότι Αλβανοί κρατούμενοι διέμεναν σε κελιά-σουίτες με μεγάλες δορυφορικές τηλεοράσεις τελευταίας τεχνολογίας, ηχοσυστήματα και άλλες ηλεκτρικές συσκευές και πετούσαν επιδεικτικά σαν χαρτοπόλεμο, χαρτονομίσματα αξίας πολλών χιλιάδων ευρώ.

Οι φυλακές στον Ασπρόπυργο θα μεταφερθούν μέχρι το τέλος του 2022

Σχετικά με τη μεταφορά των φυλακών Κορυδαλλού στον Ασπρόπυργο, ανέφερε ότι στόχος είναι να έχει ολοκληρωθεί έως το τέλος του 2022, σημειώνοντας πάντως ότι αυτό αποτελεί φιλόδοξο στόχο.

Τόνισε ότι ο πρωθυπουργός θα αποφασίσει για το τι θα γίνει στη θέση των φυλάκων στον Κορυδαλλό.

Τέλος, ανέφερε ότι σε ένα με δύο μήνες θα έχει λυθεί το πρόβλημα με την έλλειψη προσωπικού στις φυλακές.